Ангел Попов
Отражения

chitanka.info

Духът, успокоен, ви съзерцава

любими образи и светлини,

като небесен вир ви отразява,

за да ви вземе в свойте глъбини.

Потъват ручеи, звезди и птици,

неразтопени, ярки снегове,

от щастие препълнени зеници

и вятър, който птиците зове.

Но всеки образ после сам изплува,

изчезват ручеи, звезди и сняг,

тъжат зениците и пак надува

крилата вятърът към някой бряг.

Остават въглени под звезден шатър,

неизразимо нежна белота,

душа на птица и попътен вятър

за най-красивото ни — любовта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.